Skotte stem vandag vir beter toekoms – praag.co.za
Die Engelse is erg onthuts oor dié verwikkeling wat hulle onkant gevang het omdat hulle gemeen het dat die media die uitslag in hul guns kan swaai. Behalwe ‘n klein streekskoerantjie, het die vryheidsgesinde Skotte geen media nie.
Leiers en ondersteuners van die Britse eenheidstaat is Dinsdag vir oulaas strate toe in ’n laaste koorsige poging om stemme te werf in ’n land stewig in die greep van opwinding en hoop verkeer.
Kiesers moet vandag slegs ja of nee antwoord op die vraag: “Moet Skotland ’n onafhanklike land wees?”
’n Ja-stem sal die einde beteken van die 307 jaar oue unie met Engeland en die opbreek van die Verenigde Koninkryk, sowel as ekonomiese onsekerheid.
Sowat 8% tot 14% van Skotland se 4,3 miljoen kiesers het gister nog getwyfel.
Desperate Britse politieke leiers het groter outonomiteit vir Skotland beloof as mense sou kies om verenig te bly. Ondersteuners van onafhanklikheid sê egter dis tyd vir Skotland om sy eie leiers te kies en self besluite te neem, vry van onderdrukking uit Londen.
Premier Alex Salmond, leier van die ja-veldtog en die Skotse Nasionale Party, het die Skotte aangevuur: “Kom ons word môre (Vrydag) wakker op die eerste dag van ’n beter land.”
In ’n ope brief het Salmond gesê Skotland se toekoms is in sy hande. Hy het hom beroep op die 18de eeuse ekonoom Adam Smith en Skotland se bekendste digter, Robert Burns: “Moenie hierdie geleentheid deur ons vingers laat glip nie. Moenie dat hulle vir ons sê ons kan nie. Kom ons dóén dit.”
Die Britse premier, David Cameron, het gesê die land is ’n demokrasie en die wil van die mense by die stembus sal gerespekteer word, maar die Skotte kan ongetwyfeld bly reken op Engelse lis.
Skrywer praagGepubliseer op 18 September 2014 Kategorieë Internasionale nuus, NuusSleutelwoord onafhankliheid, Skotland
Vorige Vorige artikel: Handelsooreenkoms tussen EU en Oekraïne drup van ironie
Volgende Volgende artikel: Suid-Afrika se semistaatsinstellings bereik maksimumskuldvlakke